Mæðgurnar fjórar sem létust í kjölfar brunans í Bergen 4. janúar , þess mannskæðasta þar í borg síðan 1979 . F.v. : Malak Hauro , 41 árs , Norjan Othman , 14 ára , Rouhlat Othman , níu ára , og Norjin Othman , sjö ára . Ljósmynd / Úr einkasafni Atli Steinn Guðmundsson skrifar frá Ósló Rúmlega 700 manns komu til athafnar í íþróttahöllinni Haukelandshallen í Bergen í Noregi í morgun til að leggja til hinstu hvílu 41 árs gamla móður og þrjár dætur hennar , sjö , níu og 14 ára , sem létust allar í kjölfar eldsvoða í parhúsi í Ytrebygda þar í borg snemma laugardagsmorgunsins 4. janúar . Níu ára gamla stúlkan lést að kvöldi þess sama dags en móðirin og elsta systirin aðfaranótt þriðjudags í síðustu viku . Það var svo síðdegis þann sama dag sem yngsta systirin , sjö ára gömul , lést af sárum sínum á Haukeland-sjúkrahúsinu , skömmu eftir að mbl.is fjallaði um brunann og fyrstu þrjú dauðsföllin . Þar með er eldsvoðinn 4. janúar orðinn sá mannskæðasti í Bergen síðan árið 1979 en vegna alvarleika málsins óskaði staðarlögreglan eftir aðstoð frá norsku rannsóknarlögreglunni Kripos við rannsókn á eldsupptökum . Faðir og 18 ára gamall sonur hans komust af eigin rammleik út úr hinum hluta parhússins en reykkafarar sóttu mæðgurnar fjórar inn í brennandi íbúð þeirra . Kripos hefur lokið rannsókn á vettvangi en hefur enn ekkert látið uppi um eldsupptök . Borgarbúar eru í sorg eftir harmleikinn og lögðu mörg hundruð manns leið sína á Haukeland-sjúkrahúsið á meðan mæðgurnar lágu þar milli heims og helju . Hluti mötuneytis sjúkrahússins var gerður að aðstöðu fyrir gestina auk þess sem bænasamkoma var haldin á sunnudagskvöldið fyrir rúmri viku fyrir vini og ættingja . Þá heimsóttu áfallahjálparteymi grunnskóla stúlknanna , Aurdalslia - og Ytrebygda-skólana , og ræddu við samnemendur þeirra . Margir tóku til máls við athöfnina í íþróttahöllinni í morgun og minntust mæðgnanna . „ Stúlkurnar voru sólargeislar . Þær bjuggu yfir útgeislun og áru sem nánast voru áþreifanlegar og voru þeim eiginleikum gæddar að geta látið öllum líða vel í nærveru þeirra , “ sagði Terje Tviberg , settur skólastjóri Aurdalslia-skólans , í ávarpi sínu en auk hans tóku margir samnemendur elstu systurinnar , úr þeim sama skóla , til máls . Allir nemendur beggja skólanna fengu frí frá kennslu til að sækja athöfnina . Mæðgurnar látnu voru frá Sýrlandi og komu til Bergen árið 2017 . Fimmtán ára gamall sonur var ekki heima þegar eldurinn kviknaði . „ Þetta er skelfilegur harmleikur sem snertir allt samfélagið hér í borginni , “ sagði Beate Husa , borgarfulltrúi heilbrigðismála í Bergen , við norska ríkisútvarpið NRK . Nemendur í Ytrebygda-skólanum tóku sig til og blésu til fjársöfnunar til styrktar þeim sem eftir lifa af fjölskyldunni , bróður konunnar og sonum hennar sem eru fleiri en einn , en aðeins sá yngsti bjó með systrum sínum og móður . Þegar þetta er skrifað hafa rúmlega 4.700 manns látið samtals 1.152.000 norskar krónur af hendi rakna , jafnvirði tæplega 16 milljóna íslenskra króna .